Bejaarde klap mede-inwoner van aftreeoord | Maroela Media
Die polisie ondersoek ’n klag van aanranding nadat ’n inwoner van ’n aftreeoord in Rustenburg in Noordwes verlede naweek glo ’n ander inwoner aangerand het. Die verdagte het die slagoffer glo twee keer geklap omdat hy sy tuinwerker wou laat terugkeer werk toe.
Die vermeende aanrander is die voorsitter van die oord se bestuurskomitee wat intern deur die inwoners van die oord aangewys is.
Volgens kapt. Elsabé Augoustides, woordvoerder van die polisie in Rustenburg, het daar kwansuis ’n stryery tussen dié twee bejaardes ontstaan. Die een inwoner wou glo sy tuinwerker in sy tuin laat werk het, maar die voorsitter het volstrek geweier.
“Die rusie het daartoe gelei dat die voorsitter toe die inwoner teen die kop klap. Hy het hom na bewering twee keer geklap,” sê Augoustides.
Volgens ’n bestuurslid van die aftreeoord wou die bestuurskomitee nog nie huishulpe en tuinwerkers in die aftreeoord toelaat nie, hoewel die afsonderingsregulasies dit al goedgekeur het.
Maroela Media het met albei inwoners in verbinding getree om hul kant van die saak aan te hoor. Albei wou in dié stadium nog niks sê nie omdat die saak hangende is. Daar is van albei partye verneem dat hulle mediese behandeling ná die voorval moes ontvang het.
Jare terug sal sulke beuselagtighede nie nuuswaardig gewees het nie.
As albei mediese behandeling moes kry lyk dit vir my die twee oudstes het mekaar goed gemoker.
Hierdie arme mense is so gefrustreerd. Hulle word weer soos kinders behandel asof hulle breinloos is. Ons moet onthou hulle was 10 of 20 jaar gelede die beste onderwysers, dr’s, aptekers, prokureurs ens wat jare en jare hierdie land opgebou het en belasting betaal het en nou moet hulle nog aanskou hoe hierdie land in die grond in verniel word. Hul mag nie hulle kinders sien nie en wil net bietjie flippen tuin maak, maar is al te swak om self te spit